**SZAKMAI GYAKORLAT**

**HKR 236. §**

(1) A szakmai gyakorlat a hallgató által egyénileg választott igazságügyi, közigazgatási, politikai és gazdasági jellegű, a szakmai gyakorlatot felügyelő oktató engedélyével megállapított szakmai munkahelyen, instruktor irányításával teljesíthető.

(2) A nappali munkarendű jogászképzésben részt vevő hallgatók – ha nincs egyénileg választott szakmai munkahelyük – a szakmai gyakorlatot felügyelő oktató megkeresésével is választhatnak munkahelyet.

(3) A levelező munkarendű képzésben részt vevő hallgatók felmentést kérhetnek a szakmai gyakorlat teljesítése alól, ha hitelt érdemlően igazolják, hogy a szakmai gyakorlat időtartamának és követelményeinek megfelelő munkát végeznek. Az igazolásnak tartalmaznia kell a szakmai gyakorlat letöltésére szolgáló munkahely megnevezését, az instruktor (munkahelyi vezető) nevét, a végzett munka részletes leírását, értékelését és a minősítést. A szakmai gyakorlat alóli felmentésről külön kérelem alapján a szakmai gyakorlatot felügyelő oktató dönt.

(4) **A jogászképzés hallgatói számára a szakmai gyakorlat időtartama hat hét (240 óra).** A nappali munkarendű jogászképzésben részt vevő hallgatók a szakmai gyakorlatot az ajánlott tanrend szerint a tizedik szemeszter első 6 hetében teljesíthetik, de a teljesítésre a hatodik vagy a nyolcadik szemesztert követő nyáron is lehetőség van. A levelező munkarendű jogászképzésben részt vevő hallgatók a szakmai gyakorlatot tanulmányaik ideje alatt időbeli megkötés nélkül teljesíthetik.

(5) **Igazságügyi igazgatási BA képzésen a 40 órás, személyügyi, munkaügyi és szociális igazgatási (munkaügyi és társadalombiztosítási igazgatási) BA képzésen a 160 órás** kötelező szakmai gyakorlat az ajánlott tanrend szerinti negyedik szemeszter végétől a záróvizsga-időszak kezdetéig teljesíthető. A kérelmet a Jogi Továbbképző Intézet illetékes szakreferensénél kell benyújtani.

(6) **Politikatudományok BA képzésen a 160 órás** kötelező szakmai gyakorlat az ajánlott tanrend szerinti negyedik szemeszter végétől a záróvizsga-időszak kezdetéig teljesíthető a képzés szakmai vezetője által jóváhagyott munkahelyen. A szakmai gyakorlatra való jelentkezés határideje a szorgalmi időszak 4. hetének utolsó napja, a teljesítési igazolás leadásának határideje a vizsgaidőszak utolsó munkanapja a Politikatudományi Intézetben.

(7) **Kriminológia MA képzésen a 200 órás** kötelező szakmai gyakorlat az ajánlott tanrend szerint a második szemeszter végétől teljesíthető. A szakmai gyakorlatra jelentkezés határideje a második szemeszter szorgalmi időszaka 5. hetének utolsó napja. A teljesítésigazolás leadásának határideje a negyedik szemeszter szorgalmi időszakának utolsó napja a Kriminológia Tanszéken.

(8) A szakmai gyakorlat teljesítése nem mentesít az óralátogatási kötelezettségek alól.

(9) A szakmai gyakorlatra az erre a célra rendszeresített **formanyomtatvány** benyújtásával lehet jelentkezni a szakmai gyakorlatot felügyelő oktatónál, a tavaszi szemeszterben záróvizsgázó hallgatók esetében legkésőbb november 30-ig, az őszi szemeszterben záróvizsgázó hallgatók esetében legkésőbb június 30-ig. A **teljesítési igazolás** leadási határideje a szakmai gyakorlat teljesítésének végdátumától számított **30 nap**, de a tavaszi félévben záróvizsgázók esetében legkésőbb **március 20.**, illetve az őszi félévben záróvizsgázók esetében legkésőbb **augusztus 31.** A jelentkezési lapot és a teljesítési igazolást elektronikus formában – a tanrendben meghatározottak szerint – kell eljuttatni a szakmai gyakorlatot felügyelő oktatónak.

A szakmai gyakorlatra történő jelentkezéssel és a szakmai gyakorlat

teljesítésével kapcsolatos kérdéseik esetén írjanak a beliznai.kinga@ajk.elte.hu

e-mail címre.